ЛIыхъужьхэм я щапхъэм щIапIыкI
Дыгъэгъазэм и пэщIэдзэхэм ди къэралым щагъэлъапIэ Хэкум и лIыхъужьхэм я махуэр. Хэкупсэ мыхьэнэ ин зиIэ а Iуэхугъуэм теухуа лэжьыгъэ щхьэпэхэр щокIуэкI ди республикэми. Ахэр къыщызэрагъэпэщ курыт школхэм, библиотекэхэм, музей зэмылIэужьыгъуэхэм, къалащхьэм и утхэм.
«Урысейм и лIыхъужьхэм ятеухуауэ» къэралпсо акцэм ипкъ иткIэ Урысей гвардием КъБР-м щиIэ IэнатIэм и лэжьакIуэхэр а къулыкъущIапIэм и ветеранхэр я гъусэу щыIащ Ислъэмей къуажэм дэт курыт школ №1-м. Ахэр жыджэру хэтащ «ЛIыхъужьыгъэм и дерс» фIэщIыгъэр зиIа зэхуэс купщIафIэм. Полицэм и подполковник Багъэтыр Эдуард, полицэм и капитан Унэж Руслан, полицэм и майор Улымбащ Аслъэнбэч сымэ къулыкъум къыпэрыкIыжа, полицэм и полковник, ветеран Хужьокъуэ Руслан я пашэу ныбжьыщIэхэм псалъэмакъ щхьэпэ драгъэкIуэкIащ Хэку лъагъу-
ныгъэм, лIыгъэм, хахуагъэм теухуауэ. Ахэр къытеувыIащ Хэку зауэшхуэм, Афган зауэм, нэгъуэщI зэрыхьзэрийхэм ди щIыналъэм щыщ щIалэхэм щызэрахьа лIыхъужьыгъэм, республикэм, къэралым я къыщхьэщыжакIуэ нэсу зыкъагъэлъагъуэу. ХьэщIэ лъапIэхэм ныбжьыщIэхэр къыхураджащ нэхъыжьхэм пщIэ хуащIу, Хэкум и лIыхъужь-хэм я гъащIэр я щапхъэу, я гъуазэу псэуну.
— КъэкIуэнур зейр фэращ, ди ныбжьэгъу нэхъыщIэхэ, — къыхагъэщащ абыхэм. — Фыуэ флъагъу ди Хэкур, фыщалъхуа щIыналъэм сыт хуэдэ дакъикъэми къыщхьэщыжыфын хуэдэу фыкъэхъу. Фэ фхуэдэ щIэблэращ дэ, нэхъыжьхэм, гугъапIэу диIэр.
ШколакIуэхэм нэхъыжь-хэр ягъэгугъащ къазэрыхуэхъуапсэм хуэдэу къахущIэ-
кIыну. Ахэри тепсэлъыхьащ а благъэ-Iыхьлыхэм ящыщу лIыхъужьыгъэкIэ зи цIэр Iуахэм. ИужькIэ хьэщIэхэр ирагъэплъащ абыхэм папщIэ къызэрагъэпэща концертым. Сабийхэр абы къыщеджащ лIыхъужьыгъэм, хахуагъэм ятеухуа усэхэм, щыжаIащ хэкупсэ уэрэдхэр.
Хэкум и лIыхъужьхэм я махуэр щагъэлъэпIащ библиотекэхэм. Абыхэм къыщызэрагъэпэщащ «БлэкIа зэманым и лIыхъужьхэмрэ иджырей лъэхъэнэм и лIыхъужьхэмрэ» тхылъ гъэлъэгъуэныгъэ хьэлэмэтхэр. А гъэлъэгъуэныгъэхэм я утыку кърахьащ «Совет Союзым и ЛIыхъужь», «Урысейм и ЛIыхъужь», зэрахьа хахуагъэмрэ лIыхъужьыгъэмрэ къапэкIуа нэгъуэщI щIыхьыцIэ лъагэхэр зыхуагъэфэща ди хэкуэгъухэм я сурэтхэр, я гъащIэм теухуа тхыгъэхэр, дэфтэрхэр щIыгъуу. Ди щIыналъэм и музейхэми къыщызэрагъэпэщащ апхуэдэ гъэлъэгъуэныгъэхэр. Абыхэм куэдым щыгъуазэ зыхуащIащ, хьэлэмэти къащыхъуащ.
ТекIуэныгъэм и волонтёрхэри жыджэру хэтащ ЛIыхъужьым и махуэшхуэр Iэтыным. Абыхэм ирагъэкIуэкIащ «ЛIыхъужьхэм я цIэхэр зезыхьэ уэрамхэр» акцэр. Апхуэдэхэр къыхагъэбелджылыкIри, абыхэм зи цIэхэр зэрахьэхэм ятеу-хуа тхыгъэхэмрэ сурэтхэм-рэ Интернетым щызэбграгъэкIащ. КъинэмыщIауэ, волонтёрхэм а уэрамхэм щагуэшащ апхуэдэ хъыбар-
хэр зэрыт письмо щимэ цIыкIухэр.
КъытщIэхъуэ щIэблэм Хэкур зэрыгушхуэ лIыхъужь-хэр нэхъ гъунэгъуу егъэцIыхунымкIэ а псори лэжьыгъэ щхьэпэщ. ЛIыхъужьхэм я цIэхэр псоми ирыращIэ, куэдрэ иремыкIуэдыж абыхэм я фэеплъ нэхур.
ЖЫЛАСЭ Маритэ.
